Ettepanek on kooskõlas proportsionaalsuse põhimõttega, kuna kavandatud meetmed on kooskõlas põhimõtetega, mis on kehtestatud väliskaubandusega tegelevate ettevõtjate tegevuse lihtsustamiseks, nagu on märgitud komisjoni teatises ühepoolsete tariifide peatamise ja kvootide kohaldamise kohta. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4.

Läbivaatamise tulemusel leiab komisjon, et teatavate uute, määruse lisas praegu loetlemata toodete puhul on tollimaksude peatamine põhjendatud. Mõne muu toote puhul on vaja muuta tootekirjelduse, klassifikatsiooni, tollimaksumäärade või eesmärgipärase kasutuse nõude tingimusi. Meetmete kohaldamise lõppkuupäevi on muudetud vastavalt pikendamise suhtes kehtivatele normidele. On tehtud ettepanek jätta välja tooted, mille suhtes tariifide kohaldamise peatamine ei ole enam liidu majandushuvidega kooskõlas.

Selleks et tagada selliste teatavate põllumajandus- ja tööstustoodete piisavad ja katkematud tarned, mida toodetakse liidus ebapiisavas koguses või mida liidus üldse ei toodeta, ning et vältida teatavate kõnealuste toodete turu võimalikke häireid, peatati nõukogu määrusega (EL) nr 1387/2013 (edaspidi „määrus“) osaliselt või täielikult teatavate ühise tollitariifistiku ühepoolsete tollimaksude kohaldamine.

Ettepanekul puudub finantsmõju kuludele, küll aga on sellel mõju tuludele. Aastas jääb saamata tollimakse kogusummas ligikaudu 10,4 miljonit eurot. Mõju eelarve tavapärastele omavahenditele on 8,3 miljonit eurot aastas (80 % × 10,4 miljonit eurot aastas). Ettepaneku mõju eelarvele selgitatakse üksikasjalikumalt finantsselgituses.

2013. aastal hinnati ühepoolsete tollimaksude peatamise süsteemi tervikuna. Hindamisel jõuti järeldusele, et süsteemi põhiprintsiip on endiselt kehtiv. Kulude kokkuhoid kõnealuse süsteemi alusel kaupu importivate ELi ettevõtjate jaoks võib olla märkimisväärne. Selline kokkuhoid võib olenevalt tootest, ettevõttest ja asjaomasest sektorist omakorda anda suuremat kasu (näiteks suurem konkurentsivõime, tõhusamad tootmismeetodid, töökohtade loomine või säilitamine ELis jne).

Euroopa Liidu toimimise lepingu artiklis 31 on sätestatud, et „[ü]hise tollitariifistiku maksumäärad kehtestab nõukogu komisjoni ettepaneku põhjal“. Seepärast on määrus asjakohane vahend.

Ettepanek:

NÕUKOGU MÄÄRUS,

millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 31,

võttes arvesse Euroopa Komisjoni ettepanekut

ning arvestades järgmist:

(1)Praegu toodetakse nõukogu määruse (EL) nr 1387/2013 lisas loetletud 110 põllumajandus- ja tööstustoodet liidus ebapiisavalt või ei toodeta neid üldse. Seepärast on liidu huvides täielikult peatada ühise tollitariifistiku ühepoolsete tollimaksude kohaldamine nimetatud toodete suhtes.

(2)Selleks et võtta arvesse tehnilist tootearendust ja majandussuundumusi, on vaja muuta ühise tollitariifistiku ühepoolsete tollimaksude kohaldamise nende 38 peatamise tingimusi, mis on loetletud määruse (EL) nr 1387/2013 lisas. Seoses mõne praegu kohaldatava meetmega kohandati klassifikatsiooni, et tööstussektor saaks kasu kehtivatest peatamistest. Samuti ajakohastati lisa, et võtta arvesse vajadust tekste mõnel juhul ühtlustada või täpsustada. Muudetud tingimused on seotud tootekirjelduse, klassifikatsiooni, tollimaksumäärade või eesmärgipärase kasutuse nõude muutmisega. Pidades silmas infotehnoloogiatoodetega kauplemise laiendamist käsitlevat deklaratsiooni vormis lepingut ja alates 1. jaanuarist 2017 kehtima hakkavaid kombineeritud nomenklatuuri muudatusi, tuleks ka muuta 441 kirjet. Peatamised, mille puhul on vaja teha muudatusi, tuleks määruse (EL) nr 1387/2013 lisas esitatud peatamiste loetelust välja jätta ja muudetud peatamised tuleks kõnealusesse loetellu lisada.

(3)Samuti on vaja liidu huvides muuta praegu määruse (EL) nr 1387/2013 I lisas loetletud 206 toote kohustusliku läbivaatamise lõppkuupäeva, et pärast seda kuupäeva saaks neid tooteid tollimaksuvabalt importida. Kõnealuste toodete puhul kehtivate ühise tollitariifistiku ühepoolsete tollimaksude kohaldamise peatamised on läbi vaadatud ning teatatud on nende järgmise kohustusliku läbivaatamise muudetud kuupäevad.

(4)Liidu huvides ei ole enam jätkata ühise tollitariifistiku ühepoolsete tollimaksude peatamist nende 18 toote puhul, mis on hetkel loetletud määruse (EL) nr 1387/2013 lisas. Vastavalt komisjoni teatisele ei saa saamata jäänud tollimaksu summa olla alla 15 000 euro aastas. Pärast kehtivate peatamiste kohustuslikku läbivaatamist ilmnes, et 71 peatamise puhul ei küündi import selle kehtestatud piirmäärani. Seepärast tuleks need tooted kõnealusest lisast välja jätta. Lisaks tuleks 27 peatamist jätta sellest lisast välja tulenevalt infotehnoloogiatoodetega kauplemise laiendamist käsitlevast deklaratsiooni vormis lepingust, millega vähendati asjaomaste toodete tollimaksumäära nullini.

(5)Selguse huvides ja muudatuste arvu silmas pidades tuleks määruse (EL) nr 1387/2013 lisa tervikuna asendada.

(6)Seepärast tuleks määrust (EL) nr 1387/2013 vastavalt muuta.

(7)Selleks et vältida peatamiskava kohaldamise mis tahes katkemist ja täita komisjoni teatises esitatud norme, tuleb käesoleva määruse kohaseid asjaomaste toodetega seotud peatamiste muudatusi kohaldada alates 1. jaanuarist 2017. Seetõttu peaks käesolev määrus jõustuma võimalikult kiiresti,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) nr 1387/2013 lisa asendatakse käesoleva määruse lisas esitatud tekstiga.

Artikkel 2

Käesolev määrus jõustub selle Euroopa Liidu Teatajas avaldamise päeval.

Seda kohaldatakse alates 1. jaanuarist 2017.